REPUBLIKA E SHQIPERISE
KOMISIONI QENDROR I ZGJEDHJEVE

UDHËZIM
Nr.4, Datë 19.02.2013

PËR PROCEDURAT E PËRZGJEDHJES DHE TRAJNIMIT TË SHTETASVE QË MUND TË EMËROHEN KRYESISHT NGA KQZ, PËR PLOTËSIMIN E VAKANCËS SË KRIJUAR NË KZAZ DHE KQV

Komisioni Qendror i Zgjedhjeve në mbështetje të nenit 21 pika 1, nenit 23 pika 1, gërma “b”, nenit 29 pika 5 të Ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar,

U D H Ë Z O N

PJESA I
TË PËRGJITHSHME

Neni 1
Qëllimi
Ky udhëzim ka për qëllim të përcaktojë rregullat për procedurën e përzgjedhjes dhe trajnimit të shtetasve që mund të emërohen kryesisht nga KQZ-ja për të plotësuar vendet vakante që mund të krijohen në Komisionet e Zonave të Administrimit Zgjedhor dhe në Komisionet e Qendrave të Votimit si dhe rregullat për trajnimin e këtyre shtetasve.

PJESA II
PËRZGJEDHJA E SHTETASVE TË CILËT MUND TË EMËROHEN SI ANËTARË KZAZ/KQV-je 

Neni 2
Përzgjedhja e shtetasve të cilët mund të emërohen kryesisht 
si anëtar të KZAZ-ve
1.	Komisioni Qendror i Zgjedhjeve jo më vonë se 90 ditë para datës së zgjedhjeve, shpall në gazetat me tirazh me të madh kombëtar si dhe në faqen e tij të internetit, interesin për të përzgjedhur shtetas të cilët janë të gatshëm të ushtrojnë detyrën e anëtarit apo sekretarit të KZAZ-së. 
2.	Kandidaturat duhet të paraqiten brenda datës së caktuar në njoftimin e KQZ-së, pranë protokollit të Komisionit Qendror të Zgjedhjeve ose Zyrave Rajonale Zgjedhore.
3.	Drejtoria e Komisioneve Zgjedhore, shqyrton të gjitha kandidaturat e paraqitura në KQZ, apo pranë zyrave rajonale zgjedhore për anëtarë apo sekretar të KZAZ-ve të cilët mund të emërohen kryesisht, duke krijuar një listë me të gjithë personat të cilët plotësojnë kërkesat e nenit 30 dhe 31 të Kodit Zgjedhor, dhe ia kalon për miratim KQZ-së.
4.	Komisioni Qendror i Zgjedhjeve me vendim emëron anëtarët dhe sekretarët sipas rastit, për të plotësuar vendin vakant, me emrat nga kjo listë, duke i dhënë përparësi trajnimeve në fushën e zgjedhjeve, eksperiencave të mëparshme në administratën zgjedhore dhe kualifikimeve profesionale.

Neni 3
Përzgjedhja e shtetasve të cilët mund të emërohen kryesisht
si anëtar të KQV-ve
1.	Komisioni Qendror i Zgjedhjeve jo më vonë se 45 ditë para datës së zgjedhjeve, shpall në gazetat me tirazh më të madh kombëtar si dhe në faqen e tij të internetit, interesin për të përzgjedhur shtetas të cilët të jenë të gatshëm të ushtrojnë detyrën e anëtarit apo sekretarit të KQV-së, në rast se krijohet vakanca e parashikuar sipas nenit 36 të Kodit Zgjedhor.
2.	Kandidaturat duhet të paraqiten brenda datës së caktuar në njoftimin e KQZ-së, pranë protokollit të Komisionit Qendror të Zgjedhjeve ose Zyrave Rajonale Zgjedhore.
3.	Drejtoria e Komisioneve Zgjedhore, shqyrton të gjitha kandidaturat e paraqitura në KQZ apo pranë zyrave rajonale, për anëtarë apo sekretar të KQV-ve të cilët mund të emërohen kryesisht dhe plotësojnë kërkesat e nenit 37 dhe 38 të Kodit Zgjedhor dhe ia kalon për miratim KQZ-së. Kjo listë dërgohet nga KQZ-ja pranë KZAZ-së përkatëse.
4.	Komisioni i Zonës së Administrimit Zgjedhor, emëron anëtarët apo sekretarin e KQV-së, sipas rastit për të plotësuar vendin vakant, me emrat nga kjo listë, duke i dhënë përparësi trajnimeve në fushën e zgjedhjeve, eksperiencave të mëparshmë në administratën zgjedhore dhe kualifikimeve profesionale.

Neni 4
Të drejtat e anëtarit dhe sekretarit të emëruar kryesisht

1.	Shtetasi që emërohet anëtar apo sekretar i KZAZ-së, gëzon të njëjtat të drejta dhe ka të njëjtat detyrime si çdo anëtar dhe sekretar i propozuar nga partitë politike që kanë të drejtë të kenë anëtarë në KZAZ, parashikuar në Kodin Zgjedhor dhe Udhëzimin për Organizimin dhe Funksionimin e Komisionit të Zonës së Administrimit Zgjedhor. 
2.	Shtetasi që emërohet anëtar apo sekretar i KQV-së gëzon të njëjtat të drejta dhe ka të njëjtat detyrime si çdo anëtar dhe sekretar tjetër i KQV-së, i propozuar nga partitë politike që kanë të drejtë të kenë anëtarë në KQV, parashikuar në Kodin Zgjedhor dhe Udhëzimin për Organizimin dhe Funksionimin e Komisionit të Qendrës së Votimit.
3.	Çdo shtetas i emëruar kryesisht nga Komisioni Qendror i Zgjedhjeve si dhe nga KZAZ-ja, për plotësimin e vakancës gëzon të drejtën e shpërblimit në përputhje me vendimin e KQZ-së, për masën e shpërblimit të këtyre komisionerëve. 

PJESA III
TRAJNIMI I SHTETASVE TË CILËT EMËROHEN KRYESISHT

Neni 5
Trajnimi i shtestave të cilët emërohen kryesisht 
si anëtar apo sekretar të KZAZ/KQV-ve
1.	Gjatë trajnime të detyrueshme që organizon KQ-ja për anëtarët e KZAZ-ve dhe KQV-ve, mund të marrin pjesë shtetasit të cilët janë listuar në listën përkatëse nga KQZ-ja, edhe nëse ato nuk janë emëruar kryesisht nga KQZ/KZAZ si anëtarë të KZAZ/KQV-së. 
2.	KQZ mund të organizojë trajnime të vecanta për anëtarët dhe sekretarët e KZAZ-ve si dhe për anëtarët dhe sekretarët e KQV-ve të cilët janë emëruar me vendim kryesisht nga KQZ-ja apo KZAZ-ja. 
3.	Trajnimet, trajnuesit, materialet dhe literatura e përdorur, do të  jetë e njëjtë me ato të përdorura për anëtarët e tjerë të KZAZ-ve dhe KQV-ve.
  	
Neni 6

 Ky udhëzim hyn në fuqi menjëherë.

Lefterije		LUZI (LLESHI)-		Kryetare
Denar 		BIBA-			Zv/Kryetar
Albana		SHTYLLA -			Anëtare
Hysen 		OSMANAJ-			Anëtar
Ilirjan		MUHO-			Anëtar
Jani 			JANI-				Anëtar
Vera			SHTJEFNI-			Anëtare